Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2005 M. BIRŽELIO 14 D. NUTARIMO NR. 647 „DĖL LIETUVOS RESPUBLIKOS VALSTYBINIO SOCIALINIO DRAUDIMO FONDO BIUDŽETO SUDARYMO IR VYKDYMO TAISYKLIŲ PATVIRTINIMO“ PAKEITIMO

2023 m. sausio 11 d. Nr. 17

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos valstybinio socialinio draudimo fondo biudžeto sudarymo ir vykdymo taisykles, patvirtintas Lietuvos Respublikos Vyriausybės 2005 m. birželio 14 d. nutarimu Nr. 647 „Dėl Lietuvos Respublikos valstybinio socialinio draudimo fondo biudžeto sudarymo ir vykdymo taisyklių patvirtinimo“:

1. Pakeisti 12 punktą ir jį išdėstyti taip:

„12. Ketvirtinis Fondo biudžeto vykdymo ataskaitų rinkinys – tarpinis Fondo biudžeto vykdymo ataskaitų rinkinys, atitinkantis visus Fondo biudžeto vykdymo ataskaitų rinkiniui keliamus reikalavimus. Ketvirtinį Fondo biudžeto vykdymo ataskaitų rinkinį Fondo valdyba parengia iki kito ketvirčio antrojo mėnesio 25 dienos ir pateikia susipažinti Finansų ministerijai, Socialinės apsaugos ir darbo ministerijai ir Valstybės duomenų agentūrai. Ketvirtinis Fondo biudžeto vykdymo ataskaitų rinkinys ne vėliau kaip per 10 darbo dienų nuo jo parengimo dienos paskelbiamas Fondo valdybos interneto svetainėje.“

2. Pakeisti 96 punktą ir jį išdėstyti taip:

„96. Fondo administravimo įstaiga gali atleisti draudėją nuo paskirtų baudų mokėjimo, jeigu jis įrodo, kad gali būti atleistas nuo paskirtų baudų mokėjimo Mokesčių administravimo įstatymo 141 straipsnio 1 dalies 1–3 punktuose nustatytais pagrindais. Sprendimą atleisti nuo baudų, neviršijančių 30 tūkst. eurų, mokėjimo priima Fondo valdybos teritorinis skyrius. Sprendimą atleisti nuo baudų, viršijančių 30 tūkst. eurų, mokėjimo priima Fondo valdyba.“

3. Pakeisti 97.1 papunktį ir jį išdėstyti taip:

„97.1. motyvuotą prašymą, kuriame išdėstytos aplinkybės, įrodančios, kad draudėjas atitinka bent vieną Mokesčių administravimo įstatymo 141 straipsnio 1 dalies 1–3 punktuose nustatytą atleidimo nuo paskirtų baudų mokėjimo pagrindą, kuriuo remiantis buvo apskaičiuotos per mažos socialinio draudimo įmokos;“.

Ministrė Pirmininkė	Ingrida Šimonytė

Socialinės apsaugos ir darbo ministrė	Monika Navickienė